SL Uradni list Evropske unije L 316/2

IZVEDBENA UREDBA KOMISIJE (EU) 2015/2222

z dne 1. decembra 2015

o spremembi Izvedbene uredbe (EU) št. 908/2014 v zvezi z izjavami o odhodkih, potrjevanjem skladnosti in vsebino letnih obračunov

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (1), ter zlasti člena 36(6) ter členov 53(1)(b) in 57(2)(b) Uredbe,

ob upoštevanju naslednjega:

(1) Člen 23(1) Izvedbene uredbe Komisije (EU) št. 908/2014 (2) določa, kako izračunati prispevek Unije, ki ga je treba plačati v zvezi s prijavljenimi odhodki. Pojasniti bi bilo treba, da se ta določba uporablja za plačila v zvezi s programi razvoja podeželja iz člena 6 Uredbe (EU) št. 1305/2013 Evropskega parlamenta in Sveta (3) ter programi razvoja podeželja iz člena 15 Uredbe Sveta (ES) št. 1698/2005 (4).

(2) Zato bi bilo treba dodatno pojasniti, da mora izračun prispevka Unije, kar zadeva programe razvoja podeželja iz člena 6 Uredbe (EU) št. 1305/2013, temeljiti na stopnji prispevka Evropskega kmetijskega sklada za razvoj podeželja (EKSRP), določeni za vsak ukrep, vrsto operacije, za katero velja posebna stopnja prispevka EKSRP, in za tehnično pomoč iz finančnega načrta, ter da mora izračun, kar zadeva programe razvoja podeželja iz člena 15 Uredbe (ES) št. 1698/2005, temeljiti na stopnji prispevka EKSRP za vsako prednostno nalogo iz finančnega načrta.

(3) V skladu s členom 70(4c) Uredbe (ES) št. 1698/2005 lahko države članice, ki prejemajo finančno pomoč, odstopijo od zahteve glede najvišjih stopenj sofinanciranja EKSRP iz odstavkov 3, 4 in 5 navedenega člena. Zato je treba v členu 23(1) Izvedbene uredbe (EU) št. 908/2014 navesti, kako izračunati prispevek Unije v zvezi s programi razvoja podeželja, spremenjenimi v skladu s členom 70(4c) Uredbe (ES) št. 1698/2005.

(4) Poleg tega je primerno pojasniti, da so v členu 23(2) Izvedbene uredbe (EU) št. 908/2014, kar zadeva programe razvoja podeželja iz člena 15 Uredbe (ES) št. 1698/2005, vmesna plačila omejena na celoten prispevek EKSRP za vsako prednostno nalogo.

(5) Člen 34(9) Izvedbene uredbe (EU) št. 908/2014 določa, da lahko Komisija v utemeljenih primerih podaljša zadevne roke, določene v odstavkih 3 in 4 navedenega člena. Čeprav se člen 34(5) sklicuje na določbe odstavkov 3 in 4 navedenega člena, je prav tako primerno, da se odstavek 5 vključi v navzkrižno sklicevanje v členu 34(9) za pojasnitev, da se odstavek 9 uporablja za vse zadevne roke iz odstavkov 3, 4 in 5 člena 34.

(6) Člena 34 in 40 Izvedbene uredbe (EU) št. 908/2014 določata roke med postopkom potrjevanja skladnosti in spravnim postopkom. Izkušnje, pridobljene pri uporabi navedenih rokov, so pokazale, da je primerno, da se ne upošteva meseca avgusta pri izračunu rokov, ker je ta mesec običajno čas poletnih počitnic.

(7) Model preglednice iz Priloge II k Izvedbeni uredbi (EU) št. 908/2014 bi bilo treba spremeniti, da se obravnavajo nekatere nepravilnosti. Zlasti kar zadeva nove primere nepravilnosti se šteje, da zahteva za obvezno poročanje, ali je primer naveden v knjigi terjatev, ni več potrebna, ker bi morali biti vsi novi primeri, navedeni v preglednici Priloge II, že knjiženi v knjigi terjatev v skladu s členom 54(1) Uredbe (EU) št. 1306/2013.

(8) Izvedbeno uredbo (EU) št. 908/2014 bi bilo zato treba ustrezno spremeniti.

(9) Ukrepi iz te uredbe so v skladu z mnenjem Odbora za kmetijska sklada –

SPREJELA NASLEDNJO UREDBO:

Člen 1

Izvedbena uredba (EU) št. 908/2014 se spremeni:

1. v členu 23 se odstavka 1 in 2 nadomestita z naslednjim: „1. Prispevek Unije, ki se plača za upravičene javne odhodke, se izračuna, kot sledi: (a) kar zadeva programe razvoja podeželja iz člena 15 Uredbe (ES) št. 1698/2005: za vsako referenčno obdobje iz člena 22(2) te uredbe na podlagi stopnje prispevka EKSRP za vsako prednostno nalogo iz finančnega načrta, ki je v veljavi prvi dan navedenega obdobja; (b) kar zadeva programe razvoja podeželja iz člena 6 Uredbe (EU) št. 1305/2013: za vsako referenčno obdobje iz člena 22(2) te uredbe na podlagi stopnje prispevka EKSRP za vsak ukrep, vrsto operacije, za katero velja posebna stopnja prispevka EKSRP, in za tehnično pomoč iz finančnega načrta, ki je v veljavi prvi dan navedenega obdobja. Pri izračunu se upoštevajo popravki prispevka Unije, kakor je navedeno v izjavi o odhodkih za navedeno obdobje. Z odstopanjem od prvega pododstavka za programe razvoja podeželja, spremenjene v skladu s členom 70(4c) Uredbe (ES) št. 1698/2005, se prispevek Unije izračuna na podlagi stopnje prispevka EKSRP za vsako prednostno nalogo iz finančnega načrta, veljavnega zadnji dan referenčnega obdobja. 2. Brez poseganja v zgornjo mejo iz člena 34(2) Uredbe (EU) št. 1306/2013, kadar skupni znesek prispevka Unije, plačanega v okviru programa razvoja podeželja, presega skupni znesek, načrtovan za ukrep, kar zadeva programe razvoja podeželja iz člena 6 Uredbe (EU) št. 1305/2013, ali prednostno nalogo, kar zadeva programe razvoja podeželja iz člena 15 Uredbe (ES) št. 1698/2005, se znesek za plačilo zmanjša na znesek, načrtovan za navedeni ukrep ali prednostno nalogo. Vsak prispevek Unije, ki je zaradi tega izključen, se lahko plača pozneje, če je država članica predložila prilagojen finančni načrt in ga je Komisija sprejela.“;

2. člen 34 se spremeni: (a) odstavek 9 se nadomesti z naslednjim: „9. V upravičenih primerih, v katerih je treba obvestiti zadevno državo članico, lahko Komisija podaljša roke iz odstavkov 3, 4 in 5.“; (b) doda se naslednji odstavek 11: „11. Kadar roki iz odstavkov 2, 3, 4 in 5 popolnoma ali deloma vključujejo mesec avgust, se ti roki v tem mesecu začasno prekinejo.“;

3. v členu 40 se doda naslednji odstavek: „5. Kadar roki iz odstavkov 1, 3 in 4 popolnoma ali deloma vključujejo mesec avgust, se ti roki v tem mesecu začasno prekinejo.“;

4. Priloga II se nadomesti z besedilom iz Priloge k tej uredbi.

Člen 2

Ta uredba začne veljati sedmi dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 1. decembra 2015 Za Komisijo Predsednik Jean-Claude JUNCKER

(1) UL L 347, 20.12.2013, str. 549.

(2) Izvedbena uredba Komisije (EU) št. 908/2014 z dne 6. avgusta 2014 o pravilih za uporabo Uredbe (EU) št. 1306/2013 Evropskega parlamenta in Sveta v zvezi s plačilnimi agencijami in drugimi organi, finančnim upravljanjem, potrjevanjem obračunov, pravili o kontrolah, varščinami in preglednostjo (UL L 255, 28.8.2014, str. 59).

(3) Uredba (EU) št. 1305/2013 Evropskega parlamenta in Sveta z dne 17. decembra 2013 o podpori za razvoj podeželja iz Evropskega kmetijskega sklada za razvoj podeželja (EKSRP) in razveljavitvi Uredbe Sveta (ES) št. 1698/2005 (UL L 347, 20.12.2013, str. 487).

(4) Uredba Sveta (ES) št. 1698/2005 z dne 20. septembra 2005 o podpori za razvoj podeželja iz Evropskega kmetijskega sklada za razvoj podeželja (EKSRP) (UL L 277, 21.10.2005, str. 1). Uredba, kakor je bila razveljavljena z Uredbo (EU) št. 1305/2013 z učinkom od 1. januarja 2014.